Návrh na uzavretie
pobočky Zastupiteľského úradu Slovenskej republiky v Bonne

Pobočka Zastupiteľského úradu Slovenskej republiky v Bonne (PZÚ Bonn) bola zriadená uznesením vlády Slovenskej republiky č. 744/2000. Podnetom bol materiál „Návrh na úpravu siete zastupiteľských úradov Slovenskej republiky v zahraničí“, predložený ministrom zahraničných vecí Slovenskej republiky. Na základe tohto materiálu vláda schválila transformovanie generálneho konzulátu Slovenskej republiky na PZÚ Bonn.
Zastúpenie SR v západnej časti Nemecka bolo orientované na výkon konzulárnej agendy, na podporu stykovej činnosti so spolkovými orgánmi sídliacimi v Bonne, na  nadväzovanie obchodných, kultúrnych a podporu vzdelávacích kontaktov medzi regiónom a Slovenskou republikou. 
Úvahy o uzavretí PZÚ Bonn boli v minulosti opakovane predmetom diskusie. Boli pozastavené s ohľadom na prezentačné aktivity súvisiace s integráciou SR do európskych štruktúr.

Vyhodnotenie prínosu relácie – politické a hospodárske aspekty 

V Bonne síce formálne sídlia niektoré orgány štátnej správy, je to však skôr dôsledok dnes už skôr symbolickej kompenzácie strát spôsobených Bonnu presťahovaním hlavného mesta do Berlína ako reálneho centra moci.
Je faktom, že Severné Porýnie-Vestfálsko má nielen v nemeckom, ale aj celoeurópskom meradle významné hospodárske postavenie. Slovenské firmy, o čom svedčia aj štatistiky zahraničného obchodu, udržujú s partermi intenzívne kontakty. Vstup do EÚ, spoločný trh ako aj voľný pohyb kapitálu, tovaru a onedlho aj osôb vrátane dlhodobých kontaktov ekonomických subjektov však prispeli k vytvoreniu priamych kontaktov medzi nimi. 

Vzhľadom na skutočnosť, že Nemecko bude aj naďalej jedným zo strategických  politických a ekonomických partnerov SR, bude potrebné spoločne s MH SR a s ďalšími rezortmi sledovať a vyhodnocovať možnosť diplomatickej prítomnosti SR v niektorej zo spolkových krajín (nad rámec zastúpenia SR v Berlíne a v Mníchove), ktorej ekonomické a iné aktivity vo vzťahu k SR budú mať mimoriadny význam a pozitívny dopad.

Relatívne dobre sa rozvíja spolupráca na báze mestských partnerstiev, ktoré sú však v kompetencii miestnych samospráv. V regióne sa taktiež realizuje výmenný študentský program.

Uvedené skutočnosti posudzované z pohľadu vývojových trendov, potrieb a možností ukazujú, že pridaná hodnota PZÚ vo vzťahu k nákladom má skôr klesajúcu tendenciu. Svedčia o tom aj nasledovné zistenia:

•	Styková činnosť so spolkovými orgánmi sídliacimi v Bonne je minimalizovaná. V Bonne síce formálne sídlia niektoré orgány štátnej správy, je to však skôr dôsledok vnútronemeckej kompenzácie strát spôsobených Bonnu presťahovaním hlavného mesta do Berlína. Politické vedenia spolkových orgánov štátnej správy sídlia v Berlíne. V  Bonne funguje len byrokratické zázemie, s ktorým SR ako štát prichádza do styku skôr zriedkavo. Akýkoľvek bilaterálny kontakt sa uskutočňuje prostredníctvom ZÚ SR  v Berlíne.
•	Trend vývoja obchodnej spolupráce a spôsoby prenikania nemeckých investorov z tohto regiónu na slovenský trh naznačujú, že sa v prevažnej miere realizujú priamo, alebo cez iné komunikačné kanály. Veľkú časť záujemcov dokáže svojimi odbornými službami uspokojiť Slovensko-nemecká obchodná a priemyselná komora (SNOPK), ktorá sa orientuje na podporu obchodných a hospodárskych vzťahov medzi Nemeckom a Slovenskom. Obdobné spektrum služieb poskytuje investorom a firmám agentúra SARIO. 
•	Priemyselná a hospodárska komora vo Wuppertali indikovala trend ustupujúceho záujmu o SR. Dôvodom je celkové  nasýtenie záujmu a čiastočne dopady hospodárskej krízy. Podniky, ktoré mali záujem o pôsobenie v SR, sú tu už prítomné.
•	Obdobnú situáciu možno pozorovať u slovenských výrobcov. Monitorovanie výstav a veľtrhov naznačuje, že viacerí slovenskí výrobcovia sú na nemeckom trhu etablovaní a disponujú sieťou partnerov. 
•	Do pozadia ustúpili dôvody spojené s integračnými aktivitami, ktoré prispievali k opodstatneniu prítomnosti zastúpenia SR v regióne. SR sa etablovala ako štandardná krajina EÚ. Záujem o kontakty so  SR v tejto časti Nemecka je možné pokryť prostredníctvom ZÚ Berlín.
•	MH SR zrušilo obchodno-ekonomické oddelenie v Bonne ešte v roku 2003 a doposiaľ neprehodnotilo svoj návrat. Sprostredkovateľské služby PZÚ Bonn v oblasti ekonomickej diplomacie sú využívané okrajovo. Služby v rámci obchodnej diplomacie pri presadzovaní zámerov hospodárskej politiky SR vo vzťahu k regiónu zabezpečuje obchodno-ekonomické oddelenie pri ZÚ Berlín.

Vyhodnotenie výkonu konzulárnych činností a návrh opatrení

Výkon konzulárnych činností zabezpečujú na území NSR Zastupiteľský úrad SR v Berlíne (ZÚ Berlín), Generálny konzulát SR v Mníchove (GK Mníchov) a PZÚ Bonn. Jednotlivé úrady pokrývajú teritoriálne rozdielne veľké územia s relatívne rozdielnou  početnosťou slovenskej komunity, pričom v súčasnom období je najpočetnejšia v pôsobnosti GK Mníchov. 
Výkon konzulárnych činností na úradoch v NSR je porovnateľný v  druhoch prevládajúcich činností, ktorými sú predovšetkým pomoc a asistencia občanom SR vo všetkých oblastiach od stavu núdze, cez pomoc vo veciach trestných, rodinných a právnych, ďalej agenda  štátneho občianstva a matrík, legalizačná agenda, agenda cestovných dokladov a ostatných konzulárnych  činností. V tomto zmysle je najvyťaženejším konzulárnym pracoviskom GK Mníchov, na druhom mieste je  PZÚ Bonn a na poslednom ZÚ Berlín. 
Zrušením PZÚ Bonn sa pravdepodobne zníži dostupnosť konzulárnych služieb občanom, hoci faktom je, že samotný Bonn a jeho blízke okolie nemá až takú širokú krajanskú komunitu a predstavuje skôr spádovú oblasť a prístup občanov ku konzulárnym službám môžu suplovať ZÚ Berlín a GK Mníchov. Prax ukáže, do akej miery bude potrebné prípadné pokrývanie tohto územia napríklad pravidelnými  výjazdmi konzula. 

•	Na základe uskutočnenej analýzy rozsahu výkonu konzulárnych činností na ZÚ Berlín, PZÚ Bonn a GK Mníchov z hľadiska vecného i štatistického sa po uzavretí PZÚ Bonn uskutoční presun výkonu konzulárnych funkcií z PZÚ Bonn na konzulárny úsek ZÚ Berlín a GK Mníchov. S cieľom zabezpečiť úlohy na konzulárnom úseku sa konzulárny obvod PZÚ Bonn prerozdelí do konzulárnych obvodov  ZÚ  Berlín a GK Mníchov.
•	Upraví sa teritoriálna podriadenosť honorárnych konzulárnych úradov v teritoriálnej pôsobnosti PZÚ Bonn. 
	
Organizačné  opatrenia na ukončenie konzulárnej činnosti na PZÚ Bonn budú riešené v kompetencii MZV SR tak, aby bola zabezpečená plynulosť poskytovania konzulárnych služieb.

 Riešenie systemizácie po uzatvorení PZÚ Bonn 

Na PZÚ Bonn je systemizácia miest 2 diplomatickí zamestnanci, 2 zmluvné sily a 1 miestna sila. Systemizácia bude vzhľadom na navrhnuté prerozdelenie konzulárneho obvodu a s prihliadnutím na súčasné personálne obsadenie konzulárneho úseku ZÚ Berlín riešená v kompetencii  MZV SR.

Spôsob naloženia s nehnuteľným majetkom vo vlastníctve Slovenskej republiky 

Budova PZÚ a pozemok sú vo vlastníctve SR. Pri nakladaní s týmto nehnuteľným majetkom bude MZV SR postupovať v zmysle zákona č. 278/1993 Z. z. o správe majetku štátu v znení neskorších predpisov.

Ďalšie majetkové, finančné a administratívne opatrenia budú prijaté v rámci interného harmonogramu  MZV SR v nadväznosti na schválenie predmetného návrhu. 

Záver 

•	S prihliadnutím na zahraničnopolitické priority, hospodársku situáciu a zastúpenie SR v krajine Ministerstvo zahraničných vecí SR na základe komplexného vyhodnotenia politických, hospodárskych a konzulárnych aspektov pôsobenia úradu navrhuje zrušiť PZÚ Bonn.
•	Snahu o prispôsobenie diplomatickej siete potrebám zahraničnopolitických priorít nemôže v súčasnej finančnej situácii rezort MZV zabezpečiť inak, ako na úkor niektorých existujúcich úradov.
•	Presadzovanie a ochranu záujmov SR a jej občanov v NSR, ako aj v dotknutom regióne je možné zabezpečiť prerozdelením súčasných zodpovedností a aktivít PZÚ Bonn medzi ZÚ Berlín a GK Mníchov. 
•	Vzhľadom na skutočnosť, že Nemecko bude aj naďalej jedným zo strategických  politických a ekonomických partnerov SR, bude potrebné spoločne s MH SR a s ďalšími rezortmi sledovať a vyhodnocovať možnosť diplomatickej prítomnosti SR v niektorej zo spolkových krajín (nad rámec zastúpenia SR v Berlíne a v Mníchove), ktorej ekonomické a iné aktivity vo vzťahu k SR budú mať mimoriadny význam a pozitívny dopad.